Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од А.С., поднесена против Решение на Министерството за правда, на 02.10.2025 година го донесе следното

**Р Е Ш Е Н И Е**

Жалбата изјавена од А.С., поднесена против Решението на Министерството за правда УП1 бр.19-2013/2025 од 16.09.2025 година, заведена во архивата на Агенцијата за заштита на правото на слободен пристап до информациите од јавен карактер под бр.08-513 на 30.09.2025 година **СЕ ОТФРЛА како недопуштена**.

**О Б Р А З Л О Ж Е Н И Е**

## А.С., како што е наведено во Жалбата, на 27.08.2025 година, поднел Барање за пристап до информации од јавен карактер до Министерството за правда, со кое побарал по е-маил или по пошта да му се достави електронски запис или фотокопија од следната информација:

„Списи од предметот Упп бр.09-88 од 2025 година:

-Одговор од извршител Весна Деловска на поднесената претставка и прилози

-Доставница образец бр.8 со печат од заменик извршител Благојче Пишмановски

-Повратница за предаден налог во пошта

-Електронски лист Очекувани средства

-Електронски лист Исплатени средства-остануваат за наплата

-Електронски лист Очекувани средства-вредност на побарување-вкупно за наплата

-Записник за извршен надзор над работата на извршител Весна Деловска од 28.04.2025 година

-Извештај за извршен надзор над работата на извршител Весна Деловска од 08.06.2025 година“.

Постапувајќи по наведеното Барање, Имателот на информации до Барателот доставил Решение УП1 бр.19-2013/2025 од 16.09.2025 година. Во истото е наведено дека Барањето „делумно се одбива“ од причини што „...информацијата која ја барате е од приватен карактер односно ваш личен предмет...на ден 29.07.2025 година на Вас како странка во овој предмет Ви е дозволен увид во списите на наведениот предмет и за тоа е составен Записник со број Упп бр.09-98 на кој сте потпишани и вие...Во однос на извештајот до Комората и извршителот Весна Деловска Ви е доставен допис со број Упп бр.09-88 од 09.06.2025 година и вие како подносител сте известен дека по спроведениот надзор не се констатирани неправилности во работата на извршителот...“.

Незадоволен од добиеното Решение, Барателот на информации поднел Жалба до Агенцијата, заведена со бр.08-513 на 30.09.2025 година. Во истата е наведено дека „Со Решение УП1 бр.19-2013/2025 од 16.09.2025 год. Министерството за правда не ми доставува ниту една од бараните информации...“.

Агенцијата со електронски допис бр.08-513 од 30.09.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 01.10.2025 година до Агенцијата достави е-маил заведен под бр.08-513, во кој се наведува дека: „Истиот барател има постапка пред извршител и е негов личен предмет...Списи бара од свој предмет кој и сам ги има...на увид е дојден и потпишан на записник дека прегледал се...“.

Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како недопуштена, поради следното:

Агенцијата за заштита на правото на слободен пристап до информациите од јавен карактер, утврди дека Барањето на Барателот, поднесено до Министерството за правда на 27.08.2025 година, не претставува барање за пристап до информации од јавен карактер, туку е барање од личен интерес, односно барање од надлежност на Министерството за правда, кое постапувало согласно своите надлежности.

Од списите во предметот, Агенцијата утврди дека во конкретниот случај Барателот на информации, неосновано повикувајќи се на Законот за слободен пристап до информации од јавен карактер и занемерувајќи го јавниот интерес регулиран во чл.3 ст.1 алинеја 7 од истиот Закон, поднел барање за пристап до информации кои имаат личен карактер, со кое Барање, во својство на странка, бара списи од предмет по кој постапува/ло Министерството за правда.

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај Барателот се обидел да добие информација од Имателот на информации, неосновано повикувајќи се на Законот за слободен пристап до информации од јавен карактер.

Агенцијата за заштита на правото на слободен пристап до информациите од јавен карактер на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, а не негова законски неоснована и несоодветна примена.

Законот за слободен пристап до информации од јавен карактер обезбедува остварување на јавен интерес, опишан и таксативно наброен во член 3 став 1 алинеја 7 и гласи: „Јавен интерес во остварувањето на правото на пристап до информации подразбира, но не се ограничува, на интерес за информации со чие што објавување...1.ќе се открие злоупотреба на службената положба и коруптивното однесување; 2.ќе се открие противправно стекнување или трошење на буџетски средства; 3.ќе се открие потенцијален судир на интереси; 4.ќе се спречат и откријат сериозни закани по здравјето и животот на луѓето; 5.ќе се спречи и открие загрозување на животната средина; 6. ќе се помогне да се разбере прашањето за кое се креира јавна политика или се води парламентарна дебата и 7. ќе се овозможи еднаков третман на секој граѓанин пред законите“.

Законската дефиниција на “јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.

Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

Врз основа на сето погоре наведено, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена

**Директор**

**ПламенкаБојчева**